== Opvækst ==
Brorson voksede op på Randerup [[præstegård]] i [[Sønderjylland]] som den yngste af tre brødre. Hans far, Broder Brodersen, var præst i [[Randerup Sogn|Randerup]] efter sin far igen, bondesønnen Broder Pedersen. Brorsons mor, Cathrine Margrethe, var datter af forvalteren på [[Trøjborg Slotsruin|Trøjborg]], Nicolai Clausen (oldefar til [[Jørgen Zoega]]s mor). Navnet Brodersen, som Brorson tog efter sin far, og benyttede i sin ungdom, ændrede han senere til Brorson. Han var kun ti år, da hans far døde. Enken giftede sig senere med sin mands efterfølger i [[embede]]t.<ref>Lektor Roald Tingstad, "Brorson - julens salmedikter", ''Bergens Tidende'' 24.12.1983</ref>
 
Den første undervisning fik han i hjemmet af sin far og senere af sin stedfar, præsten Oluf Holbek. I 1712 blev han [[student]] ved [[Ribe Katedralskole]] sammen med sin ældre bror Broder. Den ældste bror Niels (Nicolai) var dimitteret et par år forinden. Fra [[1712]] til [[1716]] studerede Brorson [[teologi]] ved [[Københavns Universitet]]. Hans to ældre brødre fuldførte uddannelsen på almindelig tid, mens Brorson fordybede sig i [[naturvidenskab]], [[historie]] og [[sprog]], og han var optaget af samtidens verdenslitteratur. I foråret 1715 blev han tildelt den ene af de to pladser, der var forbeholdt studenter fra Ribe ved [[Borchs Kollegium]], og blev [[alumne]]; men senere fremkom det, at han havde betalt sin fætter Christoffer Pedersen fra [[Ballum]] 23 [[rigsdaler]] for pladsen. Den mistede han i øvrigt, da han ikke overholdt forpligtelsen til at [[Disputation|disputere]].<ref name=autogeneret1>https://www.yumpu.com/da/document/view/17655050/georg-brandes-holberg-bog-og-dbl-biografier-ba-forlag/423 s. 81</ref> I foråret 1717 forlod han København uden nogen eksamen. Studierne fejlede efter hans [[Selvbiografi|selvbiografiske værk]] ''Vita'' pga. overanstrengelse og sygdom.
Litteratur Historie Organisationer Uddannelsesinstitutioner